钦定古今图书集成/理学汇编/文学典/第060卷 > 胡曾
## 钦定古今图书集成/理学汇编/文学典/第060卷 > 胡曾

按《宝庆府志》：“唐胡曾，字秋田，卲阳人。负才名，工诗文。
天福间，状元及第。西川节度使高骈镇蜀，辟曾为从
事。时南诏蛮横悖，遗骈木夹，辞极高慢。骈命曾撰牒
谕之曰：‘四方之于中土，犹众星之拱北辰，百川之赴
东海。天地且不能违，况于人乎’？诏蛮屈伏乞和，自是
笺奏皆出曾手。后补宁远令，有惠政。权廷唐令，请于”
朝，复立舜祠于王琯山下，有敕建庙碑，详《九疑志》。所
著有《咏史诗》三卷、《安定集》十一卷，行于世。见《唐史艺
文志》。子静甫、良甫，俱仕，后祀曾乡贤。

按《全唐诗话》：王衍五年，宴饮无度，衍自唱韩琮《柳枝
词》曰：“梁苑隋堤事已空，万条犹舞旧春风。何如思想
千年事，惟见杨花入汉宫。”内侍宋光溥咏曾诗曰：“吴
王恃霸弃雄才，贪向姑苏醉绿醅。不觉钱塘江上月，
一宵西送越兵来。”衍怒罢宴。曾有《咏史》诗百篇行于
世。